Som nævnt er regnvand rent, og da det ikke indeholder kalk, er det også blødt. Det egner sig derfor perfekt til tøjvask. Vil du bruge det opsamlede regnvand til vaskemaskinen, skal du have installeret et regnvandsanlæg. Det samme gør sig gældende, hvis du vil bruge regnvandet til at trække ud i toilettet med, hvilket det er også er velegnet til.
Men uden et regnvandsanlæg kan du også sagtens få gavn af at opsamle regnvand i en regnvandstønde. Du kan nemlig bruge vandet til at vaske bil i, vande have eller drivhus med eller vande dine stueplanter med.
Da der kan være en risiko for alger eller bakterier, bør du ikke vande direkte på grøntsager eller andre afgrøder, som du skal spise, uden at de bliver kogt først.
Ligeledes kan det ikke anbefales, at du bruger regnvandet i soppe- og badebassiner, da de badende kan komme til at sluge noget af vandet. I en pool derimod, hvor vandet filtreres og der tilsættes klor, er det ikke lige så risikabelt.
Det kan ikke anbefales at bruge opsamlet regnvand til drikkevand.